Author: a
Last saved by: agenda0

Príloha č. 1
						k vyhláške Ministerstva životného prostredia
						Slovenskej republiky č. .../2002 Z.z.

Skúšobný poriadok
skúšok na overenie odbornej spôsobilosti pre akreditáciu 
environmentálnych overovateľov
___________________________________________________________________

A.  Účasť na skúške

1.	Skúška sa vykonáva pred skúšobnou komisiou akreditačného orgánu.

2.	Akreditačný orgán pozve žiadateľa  na skúšku najmenej dva týždne vopred. Po dohode so žiadateľom možno túto lehotu skrátiť na jeden týždeň pred termínom skúšky.

3.	Skúška sa skladá z písomnej a ústnej časti.

4.	Predmetom skúšky je overenie odborných znalostí v oblastiach podľa § 10 ods. 3 písm. c) zákona.

5.	Písomná skúška (spravidla formou testu) v trvaní maximálne 90 minút je zameraná najmä na overenie znalostí v oblastiach podľa § 10 ods. 3 písm. c) bod 1, 2, 3, 6 a 7 zákona. Výsledok písomnej skúšky kontroluje, vyhodnocuje a svojím podpisom potvrdzuje podľa ustanoveného spôsobu poverený člen skúšobnej komisie.

6.	Ústna skúška v trvaní maximálne 30 minút pre každý odbor činnosti, pre ktorý žiadateľ  žiada udelenie akreditácie, je zameraná najmä na overenie odborných znalostí a praktických skúseností v oblastiach  podľa § 10 ods. 3 písm. c) bod 4 až 7 zákona a v potrebnom rozsahu tiež podľa bodov 1 až 3.

7.	Písomná i ústna časť skúšky je neverejná.

8.	Pri ústnej skúške môžu byť, okrem členov skúšobnej komisie, prítomné ako pozorovatelia aj osoby poverené akreditačným orgánom a ministerstvom. Tieto osoby však nesmú zasahovať do priebehu skúšky, ani do hodnotenia jej výsledku.

9.	Skúšobná komisia hodnotí spoločne písomnú i ústnu časť skúšky a väčšinou hlasov rozhoduje o jej  výsledku: „vyhovel“ alebo „nevyhovel“. Pri rovnosti hlasov rozhoduje hlas predsedu skúšobnej komisie.

10.	Na základe hodnotenia podľa bodu 9 komisia v prípade potreby odporučí akreditačnému orgánu, akými podmienkami navrhuje podmieniť udelenie akreditácie.

11.	O priebehu skúšky sa vyhotovuje zápisnica, v ktorej sa uvedie najmä
a)	zloženie skúšobnej komisie a meno skúšanej osoby,
b)	dátum a čas konania písomnej i ústnej časti skúšky,
c)	skúšobné otázky,
d)	rozhodnutie komisie o výsledku skúšky; v prípade nezloženia skúšky tiež hlavné dôvody pre takéto rozhodnutie.
K zápisnici sa pripojí výsledok písomnej časti skúšky podpísaný povereným členom skúšobnej komisie.
Zápisnicu podpisuje predseda a členovia skúšobnej komisie.
Zápisnica sa zakladá do spisu žiadateľa.

12.	Pre tie odbory, v ktorých žiadateľ zložil skúšku, akreditačný orgán udelí žiadateľovi osvedčenie o odborných znalostiach.

B.  Opakovanie skúšky
1.	Ak žiadateľ na skúške nevyhovel, môže sa podrobiť opakovacej skúške, a to najskôr jeden mesiac a najneskôr tri mesiace od dátumu riadnej skúšky. Obdobne sa postupuje v prípade neúčasti žiadateľa na skúške, ak táto neúčasť nebola akreditačným orgánom ospravedlnená. 

2.	Ak žiadateľ nevyhovie ani na opakovacej skúške, akreditačný orgán jeho žiadosť zamietne. Žiadateľ môže podať novú žiadosť najskôr o šesť mesiacov po neúspešnej opakovacej skúške.

C.  Overovanie odborných znalostí osôb podľa § 11 zákona

1.	Overenie odborných znalostí týchto osôb pozostáva spravidla z ústnej skúšky. Predmetom skúšky sú otázky zo zvolenej oblasti podľa § 10 ods. 3 písm. c) zákona.
2.	V ďalšom platia pre overovanie odborných znalostí týchto osôb primerane ustanovenia časti A a B tejto prílohy.

D.  Paušálna úhrada nákladov skúšky

1.	Paušálna úhrada nákladov skúšky podľa časti A a B tejto prílohy je
a)	10 000 Sk za prvý odbor činnosti, pre ktorý sa žiada akreditácia,
b)	2 000 Sk za každý ďalší odbor činnosti, pre ktorý sa žiada akreditácia.

2.	Paušálna úhrada nákladov skúšky podľa časti C tejto prílohy je 2 000 Sk.

3.	Paušálna úhrada podľa bodu 1 alebo 2 sa platí pred pripustením na skúšku – spravidla súčasne so žiadosťou o overenie odborných znalostí.

4.	Ak žiadateľ na skúške nevyhovel, paušálna úhrada sa nevracia. 

5.	Ak neúčasť žiadateľa na skúške akreditačný orgán ospravedlnil a žiadateľ vzal svoju žiadosť o overenie odborných znalostí späť, akreditačný orgán mu zaplatenú paušálnu úhradu vráti.